# Quarten

03/2018 \* Region Oslo \* Norges Handikapforbund

**Rullet på regnbuen**NHFU gjorde seg kraftig bemerket under årets Pride-parade i Oslo- med en 18 meter lang flåte!

## Ferdig flyttet

En æra på Kringsjå er forbi - nå finner du NHF Oslo i sentrum.

## Ny pris

Regissør Mari Storstein har mottatt den prestisjetunge Jonas-prisen.

# Innhold

* Flyttesjauen unnagjort - NHF Oslo forlot Folke Bernadottes vei 2 på sensommeren, etter tretti år i skogbrynet. Nå venter nye lokaler sammen med NHF sentralt og NHF Øst på Galleri Oslo.
* Regnbuerulling - NHFU markerte seg sterkt og særdeles synlig i årets Pride-parade.
* Adresserte ministeren - Handikapforbundet sendte klar beskjed om hvor ansvaret hører hjemme under årets Stolthetsparade i juni.
* Takker for seg - Generalsekretær Arnstein Grendahl overlater tøylene til Sunniva Ørstavik denne høsten.

# Profilert bilde:Ærespris: Dokumentarfilmskaper Mari Storstein (32) er tildelt Jonas-prisen

# ChristianiaQuarten

Tidsskrift for Norges Handikapforbund Oslo 35. årgang Adresse: Schweigaardsgate 12, Postboks 9217 Grønland, 0134 Oslo Tlf 24 10 24 00 E-post: nhf.oslo@nhf.no Nettside: nhf.no/oslo Ansvarlig redaktør: Magnhild Sørbotten magnhild7@gmail.com Redaktør: Ida C. Freng ida.freng@nhf.no Regionkontorleder: Jørgen Foss jorgen.foss@nhf.no Redaksjonen avsluttet: 31. august 2018 Manusfrist: Frist for stoff til neste utgave er 07. november 2018. Layout: Steinar Zahl studiozate.com Annonser: Bell Media Tlf. 32 20 56 00 Faks 32 20 56 99 Trykk: BK Vestfold Grafiske Tlf. 33 48 59 00 Faks 33 48 59 45 ISSN 2535-2741 (trykt utgave) ISSN 2535-275X (elektronisk utgave) Forsidefoto: Illustrasjon ved Marie Iversen Bjørn

# – Jøder må gå bakdøra til Rådhuset…

*LEDER Magnhild Sørbotten ansvarlig redaktør*

Uakseptabelt og hårreisande, seier du, - her må ordførar, byråd og bystyre umiddelbart gripe inn! Ja, eg er einig. Men denne gangen kan du ta det heilt med ro, det er verken jøder, muslimer, kvinner, homofile, transpersonar eller folk med litt mørkare hudfarge som må gå bakdøra til Rådhuset, det er berre funksjonshemma. Og sidan det er funkisar som blir utestengt og diskriminert, syntest både byrådspartia, Rødt og Venstre at vi ikkje trengte å reversere tidlegare vedtak, men heller kunne vente månader på litt saksbehandling, nye skiltreglar med meir. I mellomtida må funkisar som skal gifte seg, konfirmere seg, ha navnefest for barnet sitt, delta i høringar eller andre møter pent finne seg i at det er politisk bestemt at dei må ta bakdøra, mens alle andre brukar hovedinngangen.

Bilfritt byliv skulle bli eit prosjekt med fokus på tilgjengelegheit. Det skulle bli lettare for bl.a. funkisar å ta seg fram i sentrum. Foreløpig har det vore betydeleg meir handlekraft på tiltak som ekskluderer, enn på det som inkluderer.

I sommar la Plan- og bygningsetaten (PBE) fram ”Områderegulering for gater og byrom i sentrum”. Ut frå denne skal det utarbeidast, og politisk behandlast, ein reguleringsplan som vil detaljstyre utforminga i heile sentrum. Ikkje minst vil denne sterkt begrense kva politikarane seinare kan endre. Oslo kommune har ein eigen handlingsplan for universell utforming, som alle etatar må følge. Denne fikk til og med ein internasjonal pris tidlegare i år. Då kunne vi forvente at den låg til grunn for reguleringsforslaga, men det tenkte ikkje PBE. Universell utforming er rett nok sporadisk nevnt, men framstår som sterkt underordna.

Områdeplanen foreslår blant anna å erstatte asfalt med stein i mange gater, og på mange plassar. Det er allment kjent at brostein gir langt dårlegare framkommelegheit og meir smerter for både rullestolbrukarar og rullatorbrukarar. Likevel synest PBE det er ein glitrande idé.

I PBE sitt favorittalternativ må ca 25% av HC-parkeringsplassane fjernast – fordi dei blir liggande i gågater. PBE foreslår å flytte disse plassane til nærliggande gater. Men når nærliggande gater også er gågater, vil vi ende opp med at store områder vil vere utan HC-parkering, og at plassane enten forsvinn, eller blir konsentrert langt unna f.eks rådhuset. Kor stor mangelen på kunnskap er, kjem kanskje klarast fram i forslaget om å lage ledelinjer for syklistar over torg og plassar. Disse ledelinjene skal lagast på same måte som ledelinjer for synshemma. Korleis dei blinde skal ”sjå” at dette er ledelinjer for syklistar og ikkje for synshemma, er meg ei stor gåte. Ulukkesforebygging er det garantert ikkje.

I si vurdering og anbefaling nemner ikkje PBE i det heile konsekvensane for mennesker med nedsett funksjonsevne. Når planane er så ekskluderande er det oppsiktsvekkande. PBE gir dermed klare signal om at det ikkje er viktig at bevegelseshemma deltar i bylivet.

Vi kan sei mykje om både Plan- og bygningsetaten og Bymiljøetaten, men dei får sine instruksar frå byrådsavdelingane og det er politikarane, dvs byrådspartia som har ansvaret. Alt over skjer på Raymond Johansen, Marianne Borgen, Lan Marie Berg, Tone Tellevik Dahl og Hanna Marcussen si vakt. I byrådserklæringa blir det snakka om rausheit og inkludering, om at ”alle skal ha like muligheiter uavhengig av funksjonsevne” og at ”byrådet vil føre ein aktiv likestillingspolitikk for å motvirke alle former for diskriminering.” Det er mulig byrådet er i tvil, men utestenging av funkisar er også diskriminering.

Eg forventar at byrådet no tar grep og etterlever si eiga byrådserklæring. Eg forventar at dei sluttar med å iverksette diskriminerande tiltak. Om eit år er det igjen kommunevalg – og mennesker med nedsatt funksjonsevne utgjer 17% av befolkninga!

**Ny giv i nye lokaler**

En æra i Norges Handikapforbund Oslo er over.
*Tekst: Jørgen Foss Foto: Tone Liavaag, Jørgen Foss og Ida C. Freng*

Etter 30 år har vi hatt vår siste arbeidsdag i Nordre Aker og Folke Bernadottes vei 2. Det har vært fantastiske år. Folke Bernadottes vei 2 vil alltid være viktig for Handikapbevegelsen. Helt siden 1961, da daværende statsminister Einar Gerhardsen la ned grunnsteinen til det som skulle bli landets første boligbygg tilpasset funksjonshemmede.

- Når det i det siste har kunnet gjøres langt mer for de vanføre enn noen tidligere hadde tenkt, så henger det sammen med en mer realistisk vurdering av de vanføres muligheter, sa Gerhardsen under seremonien som fant sted sammen med ordfører Brynjulf Bull og OBOS direktør Odvar Solberg den 19. mai 1961.

Bygget ble tegnet av arkitekt Narve Ludvigsen som hadde hentet inspirasjon fra København, hvor man tidligere hadde bygget såkalte «kollektivhus» for vanføre. Mye har skjedd siden den gang, og med en organisasjon i endring var det riktig tidspunkt å flytte inn i moderne lokaler som møter morgendagen. Fra og med mandag 27. august er vi å finne i Schweigaardsgate 12 på Grønland i Oslo.

- Ettersom det ble en rekke ledige kontorplasser på Galleriet, ble det naturlig for oss å se på muligheten for å slå oss ned sammen med de andre. Vi skal jo stå #sammenomennytid, og da er det naturlig at vi danner et fellesskap i Oslo sentrum. Mange av lokallagene og medlemmene i NHF Oslo har allerede tatt i bruk Galleriets fasiliteter til møter og liknende, så det er dermed naturlig at administrasjonen flytter etter, slik at vi er der folk er, reflekterte undertegnede i forrige utgave av Quarten.

Lokalene i Folke Bernadottes vei 2 ble solgt før sommeren. NHF Oslo beholder imidlertid de andre delene av bygget de eier, som flere leiligheter og barnehagen i underetasjen. Trolig blir kontorlokalene nå bygget om til leiligheter igjen, slik de opprinnelig var.

*Bildetekst:*

*Farvel Kringsjå: Nå venter lokaler i sentrum på NHF Oslo. Forrige flytting: Tidligere generalsekretær var med på flyttingen da NHF Oslo flyttet inn i Folke Bernadottes vei 2 i sin tid. Kreativ: Kontorleder Foss fant kreative løsninger for å få flyttesøppelet fort unna.*

# Oppdatering frå ungdommen - Vi gler oss til landsmøte!

*Kristofer Olai Ravn Stavseng Rådgiver politikk og kommunikasjon*

Det skal vere på Thon Hotell Arena på Lillestrøm. Der kjem kremen av norsk ungdom til å debattere og diskutere politikk, strategi og korleis organisasjonen skal utvikle seg vidare. Landsmøtet i år kjem – etter alt å døme – til føre til ei rekke endringar for NHFU. Det gamle prinsipprogrammet skal skrotast. Inn kjem i staden eit verdigrunnlag og eit arbeidsprogram. Verdigrunnlaget skal forklare kvifor vi ser behovet for ein organisasjon som NHFU. Vi skal skildre det samfunnet vi arbeider for å oppnå og vi skal forklare verdiane vi arbeider etter. Dette blir det grunnleggande dokumentet for NHFU. Difor skal vi kunne gå tilbake til dette dokumentet og minne oss sjølve på kven vi er og kva vi står for, slik at alt anna vi skriv og gjer reflekterer dette. Verdigrunnlaget blir òg viktig for å forklare andre kven vi er – sjølv om det ikkje skal fungere som ein verveflyer.

I arbeidsprogrammet skal vi felle ned kva arbeidsområde vi skal jobbe med fram til neste landsmøte, og kva mål vi skal setje oss politisk og organisatorisk. Her er utfordringa å prioritere og setje mål som både skal vere ambisiøse og realistiske. I utkastet frå sentralstyret har ein vektlagt å peike på problema med BPA-ordninga, jobbe for at alle undervisningsbygg blir tilgjengelege, utbetre mentorordninga i høgare utdanning, styrke økonomien til studentar med funksjonsnedsetjingar, krevje universell utforming av nye publikumsretta bygg – både offentlege og private samt bevare og styrke hjelpemiddelordninga. Med atterhald om at landsmøtet kan bestemme seg for noko heilt anna, ser det ikkje ut til NHFU vil ha mangel på arbeidsoppgåver i åra som kjem. Begge dokumenta er sendt på høyring i organisasjonen, og fristen for å sende inn endringsframlegg er sett til 8. september.

Ei anna sak som kjem til å vekke merksemd, er diskusjonen om organisasjonen skal heve øvre aldersgrense for medlemsskap frå 30 til 35. Her går sentralstyret inn for å halde på dagens grense, men legg opp til ein debatt med moglegheit for å auke henne. Til sist skal det veljast nytt sentralstyret. Valkomiteen er i gang med arbeidet sitt, og er venta å presentere ei innstilling få veker før landsmøtet.

Vi gler oss!

# NHF Nesten Voksen

*Av Birgitte Holmsen*

Vi er fire unge voksne som er utvalgte fra Norges Handikapforbund og som har hatt det første idémøtet om å starte opp et prosjekt for unge voksne i NHF. Vi er veldig ivrige til å komme i gang med prosjektet som har fått navnet NHF Nesten Voksen.

Meningen med NHF Nesten Voksen er at detskal være en arena for medlemmer mellom 25-45 år. De som føler seg litt for gamle til NHFU, og noen ganger litt for unge for NHF. Vi vil ha viktige og spennende temaer og aktivitet som er veldig relevante for oss som er så å si ferdig med utdanning og studentlivet. Vi er nå i en fase hvor vi skal bygge og bo, jobbe, få partner og barn og få familielivet til å funke med alt det fører med seg av gleder, og store og små bekymringer. Vi er også i den fasen i livet hvor vi må ta noen store og viktige avgjørelser som kommer til å påvirke fremtiden og resten av livene våre.

Noen av oss er godt etablert, noen av oss har barn, noen av oss er langt inn i arbeidslivet, noen av oss er bare så vidt på vei inni i dette voksen livet. Derfor ønsker vi å dele erfaringer og få mer påfyll av temaer som:

* Nedsatt funksjonsevne og graviditet/barn og barnevernet
* å lytte til kroppen- hva har jeg kapasitet til
* helse og kosthold
* personlig økonomi
* jobb eller uføretrygd
* ektefellens oppgaver i hjemmet
* ferie og fritid.

Dette er noe av de temaene vi synes er veldig relevante for oss i Nesten Voksen. Vi er også veldig sosiale og liker og ha det gøy og vil også finne på ting som cafeturer, utepils, teater, spa og storbyweekend.

Vi ønsker flere innspill om viktige temaer og aktiviteter fra der som føler dere som Nesten Voksen. Husk at hvis du har et tema eller en aktivitet du synes er viktig ikke nøl med å gi beskjed, det kan være interessant for andre også.

Vi håper at du som føler deg truffet og tenker at dette er noe for meg tar kontakt med oss. Vår kontaktperson er Tamarin Varner. Hun kan du nå på epost: tamarin.varner@gmail.com

Vi har også opprettet en egen Facebook-side «NHF Nesten Voksen» så ta en titt her for mer informasjon.

Dere kommer i hvert fall til høre mer fra oss!

# Braksuksess i PRIDE

*En fjær ble fort til fem høns når det gjaldt NHF og NHFUs deltakelse i Pride- dog med et stort, positivt fortegn!*
*Tekst: Ida C. Freng Foto: Karl Haakon Sævold*

For en utenforstående kan det virke som om NHF og NHFUs deltakelse i Prideparaden, den store avslutningen på Oslo Pride (Norges største feiring av skeiv kjærlighet og mangfold) gikk fra 0 til 100 sånn helt plutselig. Fra noen få, spredte deltakere for noen år tilbake, til en 18 meter lang trailer med egen DJ i 2018!

## Pådriveren

Ingrid Thunem, rådgiver for organisasjonsutvikling og prosjektleder for seksualitet i NHFU kan imidlertid avsløre at det ligger MYE arbeid bak årets suksess.

- Egentlig har det tatt tid. Det er en ide som har grodd lenge, sier hun.

Hun var med på starten av seksualitetsarbeidet i NHFU, tilbake i 2016. Da var svært få åpne om legningen sin i ungdomsbevegelsen. Hun kom i kontakt med Handikapforbundet gjennom sitt arbeid i foreningen Skeiv Ungdom/FRI.

- Jeg har en erhvervet funksjonsnedsettelse og er åpent lesbisk, og i møte med NHF synes jeg det var så rart at jeg ikke møtte «noen» andre skeive.

Hun begynte å engasjere seg i seksualitetsarbeid i ungdomsorganisasjonen, og opplevde fort at folk responderte.

- Etter at jeg på første samling om temaet fortalte at jeg var lesbisk, så virket det som om folk våget å prate med. Det er jo ikke sånn at folk «har blitt» skeive fordi jeg tar dette opp, men kanskje har flere turt å være åpne og med utforskende om legning og kjønnsidentitet.

## Sped start

Hun forsto imidlertid tidlig at man ikke kunne «kjøre på» med full parade, når mange så vidt hadde begynt å bli komfortable med å snakke om temaet funksjonshemmede og seksualitet. NHFU-landsmøtet i 2016 vedtok å opprette et eget utvalg med fokus på Seksualitet, identitet og mangfold (SIMU).Dermed kom prosjektet «Yes, we fuck!», og dermed begynte ballen å rulle. Prosjektet er er et seksualitet -og identitetsprosjekt som fokuser på at alle uansett funksjonsevne har og har rett til en seksualitet.

- Målet til SIMU er påvise at vi er mye mer enn bare ”de funksjonshemmede”. Vi er de lesbiske, de homofile, de transkjønnede, vi kan tilhører ulike etnisiteter, religioner. Vi er menn, vi er kvinner, vi er late, vi er snille, vi er rocka, vi er like, vi er ulike. Vi er variasjon, vi er ikke de samme, vi er like ulike som alle andre ungdomsgrupper.

- Nå synes jeg vi har skapt et miljø og en bevegelse i NHFU der det er plass til alle. Det håper og tror jeg vil spres seg til hele organisasjonen. At folk er skeive er ikke noe nytt, men det er nytt at vi snakker åpent og inkluderende om det.

## Ballet på seg

Egentlig var det ikke planlagt at 2018 skulle bli så stor markering heller, men:

- Jeg tok kontakt med Unge Funksjonshemmde og ULOBA, og så ballet det bare på seg. «Plutselig» satt vi der med en 18 meter lang trailer, og måtte male metervis med banner. Det gikk med over 60 dugnadstimer for mange deltakere, med å dekorere 2x17 meter banner, plakater, organisering og alt som skal til.

Neste år håper hun at enda flere kaster seg med, både i paraden og i forberedelsesfasen.

## Menneskerettigheter

Enkelte kritiske røster har mumlet om at det «kan bli for mye regnbuer (symbolet på kampen for skeives rettigheten, red.anm) i kampen mot diskriminering av funksjonshemmede». Thunem taler dem mer enn gjerne midt imot.

- Dypest sett handler det om menneskerettigheter og menneskeverd. Ingen er fri før alle er fri- det gjelder alle diskriminerte grupper. Vi må kjempe sammen og være solidariske.

## Hun tror man nå er på rett vei:

- Nå synes jeg vi har skapt et miljø og en bevegelse i NHFU der det er plass til alle. Det håper og tror jeg vil spres seg til hele organisasjonen. At folk er skeive er ikke noe nytt, men det er nytt at vi snakker åpent og inkluderende om det. Vi fortsetter å jobbe videre, og har nå fått penger til et nytt, skeivt prosjekt som har tittelen «Rullende regnbuer».

*Bildetekster:*

*Pur glede: Ljubomir Krogsberg og Rina Wesenberg var balnt de mange som koste seg på flåten.*

*Populært: Mange NHFU’ere deltok på flåten, her representert ved Ida Hauge Dignes.*

# Ærespris til Mari Storstein

*Tekst av Kommunikasjonsrådgiver Aina Rødal, Det utdanningsvitenskapelige fakultet, Universitetet i Oslo. Teksten ble opprinnelig publisert på fakultetets hjemmeside.*

Dokumentarfilmskaper Mari Storstein (32) tildeles Jonas-prisen for sin medvirkning til å skape et romsligere og mer tolerant samfunn. Mari Storstein får prisen for synliggjøring av historier om utenforskap, annerledeshet og menneskeverd. (Foto: Shane Colvin / UiO)

Prisen deles ut av Institutt for spesialpedagogikk ved Universitetet i Oslo. Det er 32.gang æresprisen deles ut.

## Synliggjøring

Storstein får prisen for synliggjøring av historier om utenforskap, annerledeshet og menneskeverd.

Hun er en sterk stemme i diskusjonen om funksjonshemmedes rettigheter og bruker dokumentarfilmmediet for å fortelle historier om mennesker som vi ikke alltid ser eller hører. Brukerstyrt personlig assistanse (BPA) har vært en av hennes største kampsaker.

## Stolt og ydmyk

Storstein er stolt og ydmyk over å bli tildelt Jonas-prisen.

– Prisen gjør meg motivert til å fortsette å kjempe for bedre rettigheter til personer med funksjonsnedsettelse. Det er også viktig å være synlig, slik at ikke skumle syn får herske, som for eksempel at de som har en annerledeshet har lavere verdi enn andre mennesker.

– Jeg er kjempetakknemlig. Jeg er overrasket og veldig glad over å få denne prisen for jeg kjenner jo så mange som jobber for mangfold, toleranse og å ufarliggjøre det som er annerledes.

## Samfunnsavhengig

Storstein har sittet i rullestol siden hun var 1,5 år og trenger assistenter døgnet rundt.

– Jeg er opptatt av at jeg er funksjonshemmet ut i fra hvilket samfunn jeg er i. I New York er det helt fantastisk. Alt er tilrettelagt. Jeg kommer inn på alle busser. I det samfunnet er jeg veldig lite funksjonshemmet. I Oslo er jeg mye mer funksjonshemmet enn i New York. Samfunnet her har så mange barrierer som gjør det vanskelig.

– Jeg mener samfunnet skal tilpasse seg menneskene og ikke motsatt. Det å ha en annerledeshet kan man ikke gjøre så mye med, men samfunnet kan man endre.

##  Politikeransvar

32-åringen forteller om holdninger og fordommer blant mennesker hun møter.

– Det kan hende de prøver å være hyggelige, men så kommer det litt feil ut.

– Folk kan si «så fint å se sånne som deg komme seg ut», eller at noen henvender seg til søsteren min når vi er ute og tar en øl og sier «så koselig at du tar henne med ut». Da kan søsteren min si; Nei, det er Mari som tar med meg ut.

Storstein mener slike kommentarer ofte kommer av at folk ikke har nok kunnskap om funksjonshemming.

– De som har et ansvar for at ikke denne uvitenheten fortsetter, er jo politikerne. De må sørge for at rettigheter blir holdt og at mennesker får verdige forhold.

Storstein er også opptatt av brukerstyrt personlig assistanse (BPA), universell utforming og at personer ikke skal oppleve utestengelse.

– Mange som sitter i rullestol får ikke nok timer til den assistansen de trenger for å kunne leve et fullverdig liv. Dette fører til at man må velge mellom studier eller å gå på do og mellom fest eller å få spist middag.

## Ikke offer

Storstein liker ikke måten funksjonshemmede ofte blir fremstilt på i mediene.

– Det er ofte en skjebne verre enn døden, mot alle odds og at man er lenket til rullestolen. For meg er det å ha rullestolen den største friheten, som gjør at jeg kommer meg ut og kan jobbe, være tante og dra på kafe sammen med venner.

– Det er ikke noe synd på meg fordi jeg sitter i rullestol. Det er kjempeurettferdig at jeg ikke skal få de samme rettighetene og mulighetene som andre, men det er ikke noe synd på meg fordi jeg ikke kan gå. For det går helt fint, sier Storstein med et smil.

Storstein har vokst opp i en familie hvor det alltid har blitt forventet det samme av henne, som av storesøsteren.

## Påkjenning

Det siste året har Storstein brukt mye av sin kapasitet til å kjempe for at også voksne skal få muligheten til å få medisinen Spinraza. I februar ble det avgjort at barn som har muskelsykdommen kan få denne medisinen.

– Spinraza-kampen har tatt veldig mye tid. Psykisk har det vært en stor påkjenning, for man går så inn i det negative ved å ha en annerledeshet.

Nå håper hun å få mer tid fremover til å jobbe med rettigheter rundt brukerstyrt personlig assistanse, mindre institusjonalisering og bedre tilrettelegging og universell utforming.

## I godt selskap

Jonas-prisen har blitt utdelt hvert år fra 1986. Tidligere prisvinnere har blant annet vært Wenche Foss, Gunnar Stålsett, Margreth Olin, Johan Olav Koss, Lars Monsen, Herbjørg Wassmo, Simon Flem Devold og Håvard Tjora.

## Utvalgte filmfakta

Storstein har lagd dokumentarfilmer hvor flere av disse tar opp brukerstyrt personlig assistanse (BPA), blant annet «Brevet til Jens» og «Forestillinger om frihet». I fjor viste TV2 dokumentarfilmserien «Søsken» som handler om hverdagen til seks familier der et av barna i søskenflokken har nedsatt funksjonsevne.

* I Jakten på Sylvia B. fra 2007 rettet hun skarp kritikk mot kommunenes registrering av funksjonshemmedes hjelpebehov, som i mange tilfeller ble utført uten samråd med menneskene det gjaldt.
* I Brevet til Jens fra 2011 tok Storstein for seg temaet brukerstyrt personlig assistanse, og viste hvordan store lokale og regionale forskjeller i tjenestetilbud gjør at funksjonshemmede lever radikalt forskjellige liv.
* I dokumentarserien Søsken fra 2017 gir Storstein innblikk i hverdagslivet til familier med både funksjonshemmede og ikke-funksjonshemmede søsken. Storstein normaliserer i denne serien disse relasjonene, og viser hvordan det vanlige og uvanlige livet tar mange former.

## Fakta om Jonas-prisen

* Æresprisen deles ut av Institutt for spesialpedagogikk ved Universitetet i Oslo.
* Prisen er oppkalt etter hovedpersonen i Jens Bjørnebos’ roman Jonas. Jonas var et
* barn som opplevde en svært vanskelig skole- og livstilværelse.
* Et av hovedkriteriene for Jonasprisen er at prisvinneren skal ha ”medvirket til å skape et romsligere og mer tolerant samfunn, hvor menneskelig variasjon og personlige særtrekk vurderes som en berikelse og ikke som et problem.”
* Jonas-prisen deles i 2018 ut for 32.gang.

*Bildetekster:*

*Prisutdeling på Universitetet i Oslo. Fra venstre: barneombud Inga Bejer Engh, Mari Storstein, juryleder Ivar Morken og instituttleder ved Institutt for spesialpedagogikk Ona Bøe Wie. Foto: Shane Colvin/UiO*

# Medlemmene trår til

Titt og ofte tikker det inn forespørsler om dette og hint, både til Oslo-kontoret og sentralt. Utpå sensommeren var det Ipsos som tok kontakt, på vegne av Ruter. De ønsket å komme i kontakt med personer med ulike utfordringer og funksjonsnedsettelser for å lære mer om deres hverdag og få innblikk i deres holdninger og erfaringer knyttet til å reise kollektivt. Formålet med undersøkelsen er at Ruter ønsker å tilrettelegge så godt som mulig for at flest mulig skal kunne reise kollektivt.

En kjapp rundspørring på kontoret førte til at undertegnede kunne sende en henvendelse til noen kandidater. Tidligere regionstyremedlem Gudrun Jære Hoel og regionstyremedlem Ingrid Njerve tok utfordringen på strak arm.

- Jeg er opptatt av kollektiv transport og ønsker å benytte dette så mye som mulig. Når jeg får en anledning til å si hva jeg mener kan forbedres med dages tilbud så er det en mulighet jeg griper med en gang. Denne gangen passet tidspunktet og da var det selvsagt at jeg ville bidra, sier Njerve.

Ipsos trengte å gjøre en håndfull dybdeintervjuer for å få en dypere og nærere forståelse av ulike utfordringer i forbindelse med en større kvantitativ undersøkelse. Intervjuet skulle var omtrent en time, på selvvalgt sted (hjemme, på cafe i NHFs lokaler etc) og gjerne etterfølges av en kort befaring dersom man som intervjuobjekt var villig til det. Som takk for innsatsen fikk de deltakende et universalgavekort.

## 5 kjappe spørsmål

#### Ingrid Njerve

1. Hvorfor sa du ja?

Jeg hadde ledig tid og det er tema som interesserer meg.

1. Var det en ok sak å bidra på?

Jeg bruker ofte kollektiv transport og ønsker å bruke det enda oftere. Da er det en glede å kunne få bidra til at det skal bli bedre.

1. Vil du anbefale liknende deltakelse/oppdrag til andre?

Absolutt.

1. Ville du sagt ja igjen?

Hvis det passer med tiden og det er et tema som jeg bidra så ville jeg absolutt det.

1. Andre refleksjoner/opplysninger du synes er relevant?

Spørreundersøkelse er det letteste en kan bidra i. Her er det mine egne opplevelser og meninger de spør om.

#### Gudrun Jære Hoel

1. Hvorfor sa du ja?

Fordi at universell utforming av tilbudet til Ruter er noe jeg har vært engasjert i mange år. Jeg har erfaring med hva som fungerer og ikke fungerer.

1. Var det en ok sak å bidra på?

Absolutt.

1. Vil du anbefale liknende deltakelse/oppdrag til andre?

Anbefales på det sterkeste.

1. Ville du sagt ja igjen?

Absolutt.

1. Andre refleksjoner/opplysninger du synes er relevant?

Veldig bra at Ruter tar opp dette og hun som intervjua meg var veldig kunnskapsrik og hadde viste engasjement.

## Kan DU trå til når det trengs?

Vi i NHF Oslo trenger ofte hjelp av medlemmene til små og store henvendelser, enten det er befaringer, undersøkelser, som «case» i media eller som testpersoner. Noen av oppdragene er betalt, andre ikke. Kunne DU tenke deg å delta på noe slikt, og stå på en liste over folk vi kan henvende oss til? Send en epost til ida.freng@nhf.no

# Søkte -og fikk- støtte fra OBOS!

Arrangementer og aktiviteter koster, men av og til kan en kort og grei søknad være nok til å få noen kroner i kassa!

*Tekst: Ida C. Freng*

For fjerde år på rad arrangerte OBOS konserten «OBOS på Operataket» 26. august. Det er en gave til Oslo by og billettinntektene går uavkortet til ideelle prosjekter for barn og unge.

- I juli, like før jeg skulle gå ut i sommerferie, oppdaget jeg en annonse på Facebook. Der sto det at man kunne søke om midler fra «Obos på Operataket», dersom man skulle arrangere noe for barn og unge. Siden vår årlige festival Oslo Funkfest retter seg særlig inn mot unge, tok vi sjansen og sendte inn en kjapp søknad, forteller undertegnede, kommunikasjonsrådgiver Ida C. Freng.

Søknaden var èn blant nesten 120 som OBOS fikk inn i forbindelse med årets utlysning. I august kom svaret: «Blant nærmere 120 mottatte søknader har vi valgt ut 20 prosjekter i Oslo som får inntektene av billettsalget. Norsk Handikapforbunds Ungdom er blant de utvalgte, som OBOS vil støtte med 25 000 kroner til Funkfest i Oslo i uke 39».

- Dette er penger som kommer veldig godt med når vi arrangerer en slik festival. Jubelen sto i taket, forteller regionkontorleder Jørgen Foss.

Selve søknadsprosessen var en kort og enkel affære. Noen få spørsmål skulle utfylles, samt en fri søknadstekst på maksimalt 500 ord.

- Vi fattet oss i korthet, og landet på 132 ord. Det var altså nok til å sikre kroner i kassa. Kanskje kan dette være til tips eller inspirasjon til andre i regionen, eller organisasjonen landet over. Det trenger ikke alltid være så stort, langt eller omfattende for å «få napp». Noen ganger holder det med noen velvalgte ord, sier Foss, og legger til:

- I forbindelse med tildelingen av midlene fikk vi også to billetter til selve konserten. Disse ble «loddet ut» gjennom en konkurranse på våre Facebooksider, slik at et tilfeldig medlem eller meningsfelle kunne nyte godt av «ekstragevinsten».

Les hele søknadsteksten nedenfor.

## Søknadsteksten

Norges Handikapforbund Oslo Og Norges Handikapforbund Ungdom Oslo arrangerer hver høst festivalen Oslo Funkfest. I år arrangeres den for fjerde gang, i uke 39. Det er en festival med akademisk, kulturelt og kunstnerisk innhold. Den røde tråden er aspekter ved det å leve med en funksjonsnedsettelse. Festivalen er gratis og åpen for alle, og vi legger vekt på at programmet skal være interessant enten man har en funksjonsnedsettelse eller ei.

I år har vi planlagt et frokostmøte om tilgjengelighet i og til kulturen, et bokbad med forfatter Hans Olav Lahlum på Kulturhuset i Oslo, en filmkveld med visning av den ungarske filmen «Kills on Wheels», <https://www.handikapnytt.no/aerlig-morsom-og-brutal/> samt muligens en fotoutstilling. Midlene vi søker om vil bli brukt til innlederhonorarer, enkel bevertning på filmkvelden, leie av lokaler samt utgifter til streaming av bokbadet.

# Prestisjepris til kommunen

*Tekst og foto: Ida C. Freng*

The Zero Project, et initiativ fra «Essl Foundation» er et verdensomspennende nettverk som fokuserer på rettighetene til mennesker med nedsatt funksjonsevne. I februar ble det klart at Oslo kommune er en av flere prisvinnere nettverket hyller i 2018. Av 372 nominerte fra 76 land var kommunen blant de 15 som får pris. Oslo kommune fikk pris for sine strategier for utvikling av Oslo som en universelt utformet by innen 2025. Nominasjonen besto av flere element; prinsipper for universell utforming, eksempler fra Handikapprosjektet i Omsorgsbygg der samarbeid med ulike parter er sentralt, Oslo kommunes nettside, eksempel fra arbeidet med aldersvennlig by og samarbeid med Rådet for personer med nedsatt funksjonsevne og prinsipp om brukerinvolvering.

- Dette er både en pris for hva de har gjort, men mest en pris for hva de skal gjøre, sier Ann Marit Sæbønes, leder for Rådet for personer med nedsatt funksjonsevne.

Det er en problemstilling den «nye» byråden er kjent med, og en oppgave hun med glede tar fatt på. Som byråd for eldre, helse og arbeid ligger mye av ansvaret for universell utforming hos henne.

- Byrådene Markussen, Berg, Steen og Thorkildsen har også delansvar, men jeg har ansvaret for å påse at vi sammen gjør Oslo tilgjengelig, sier Tellevik Dahl.

Tone Tellevik Dahl var frem til desember 2017 byråd for oppvekst og kunnskap, men med omrokeringer i byrådssammensetningen «byttet» hun da ansvar med Inga Marte Thorkildsen (SV) som var den som tidligere var byråd for eldre, helse og sosiale tjenester. Ved omrokeringen ble i tillegg ansvaret for mangfold lagt til Tellevik Dahl.

Dialekten røper et opphav fra et stykke utenfor Ring 3, men Arbeiderparti-politikeren har vært i Oslo-politikken i en årrekke. Både på bydelsnivå, som leder av bydelsutvalget på Sagene fra 1999-2007, og i bystyret som komiteleder i helse- og sosialkomiteen og nestleder i byutviklingskomiteen.

- Det er aldri en kjedelig dag på jobben, og jeg er glad for at jeg har vært innom sektoren før, så ble ikke overgangen så brå, sier hun.

Som travel byråd kunne hun imidlertid ikke selv motta Zero-projects pris. Den æren gikk i stedet til leder av rådet for personer med funksjonsnedsettelser Ann Marit Sæbønes. Hun holdt et innlegg om Oslo kommune og arbeidet med universell utforming. I tillegg reiste Tone Fostervold fra Velferdsetaten og Siri Koch-Larsen fra Byrådsavdeling for eldre, helse og arbeid til Wien for å presentere UU-arbeidet til Oslo kommune og motta prisen. Konferansen blir i viktighetsgrad innenfor dette fagfeltet sammenlignet med funksjonen Davos årlige samling har for næringslivet.

- Jeg visste faktisk ikke at det var så stort som Davos. For meg kom det jo brått på, men det er en fantastisk anerkjennelse for Oslo kommune, som har jobbet så lenge med universell utforming. Jeg er glad for at vi fikk sendt representanter som har jobbet med dette lenge til prisutdelingen.

Målet er altså at Oslo kommune skal være universelt utformet innen 2025.

- Om syv korte år, altså. Går det?

- Det skal holde hardt, innrømmer byråden, og fortsetter:

- Det er ikke alt vi kan løse selv, men vi er godt på vei. Prisen er jo en anerkjennelse av flere av prosjektene vi er i gang med. Vi ser at tverrfaglig og tverrsektoriell satsning fungerer godt. Man kan ikke «gjemme seg» i sektoren sin.

Selv har hun troen på at kollektivtrafikken skal og kan bli bedre.

- Vi bruker mer penger på vedlikehold og opprusting enn noensinne tidligere. Det gir store muligheter for å sikre universell utforming. Vi får gjøre opp regnskap i 2025, men inntil da må vi bare guffe på. Vi kan aldri gi oss, og organisasjonene kan bidra til å holde oss på tå hev.

Byråd for eldre, helse og arbeid Tone Tellevik Dahl (Ap) kunne innlede sitt nye ansvarsområde med å motta en prestisjetung pris fra The Zero Project.

*Bildetekst:*

*Guffe på: Tone Tellevik Dahl vil jobbe for å nå målet om en universelt utformet hovedstad innen 2025.*

# Kommentar: Graviditet, barn og funksjonshemning

*Av: Birgitte Holmsen, NHF Nesten Voksen og NHF Oslofjord Vest*

Et viktig tema, men dessverre tabulagt i vårt samfunn.

I mange familier der et av familie medlemmene rundt middagsbordet har en nedsatt funksjonshemning, er graviditet et ikke tema rundt hun/han, fordi det er storesøster og lillebror som skal føre familien videre. IKKE DU, du har nok med deg selv, du får ikke barn, du får håpe på tantebarn du…

Slike holdninger blant sine nærmeste er det mange unge funksjonshemmede som opplever. Jeg selv er også er en av de. Da jeg var i 20 årsalderen var det kun èn i min nærmeste familie som spurte om jeg ville ha barn og om jeg hadde tenkte på det; det var min kjære mormor (gud som jeg savner henne). Ingen andre, heller ikke rundt meg, tok opp tema, der blir man dømt sønder og sammen. Kanskje det var fordi jeg ikke forguder barn jeg ikke ble spurt, og fordi jeg blir fort lei barn og sier bestandig at «jeg hadde aldri hæla å jobbe i barnehage». Og det er helt sant, men det hadde vært godt- ikke minst for selvtilliten- å ha hatt den samtalen rundt bordet. Det å være en del av den, og at foreldre kan være mer åpne om temaet. Jeg hadde også ønsket da jeg var i 20-årene at fastlegen min hadde tatt opp tema og vist meg at det er hjelpemidler å få, og det er assistent å få og ting kan bli tilrettelagt for deg hvis du virkelig ønsker deg barn, men tema var ikke oppe hos fastlegen heller. Men hvis jeg virkelig hadde ønsket meg barn fra jeg var midt i 20-årene og etter jeg hadde fått en fast partner så hadde jeg nok kjempet mer for det …

Så min lille oppfordring til unge funksjonshemmede som virkelig ønsker å bli foreldre: Snakk med en eller flere personer som du stoler på. Sjekk nettsider om hjelpemidler og våg å ta de samtalene rundt bordet hjemme. Flere brukerorganisasjoner har nå brosjyremateriell og noen har temakvelder og kurs. Det er også fagpersoner rundt på spesialsykehusene der man kan søke råd og veiledning. Det er en tøff kamp å kjempe men det er du som kjenner kroppen din best og kan finne gode løsninger i svangerskapet og etter babyen er født. Tenk godt igjennom dette sammen med din partner og ikke la dere knekke av andres holdninger. Det er deres eget valg.

Vi må sammen sette temaet mer i fokus og vise at vi er like dyktige foreldre som alle andre, på godt og vondt. Vi har like mye omsorg og kjærlighet i oss som en hvilken som helst mor, kanskje enda mer. Vi må kjempe for å få vekk disse holdningene om at mennesker med nedsatt funksjonsevne ikke kan få barn.

# Kommentar: Arendalsuka - demokratiets høyborg?

Vi legger Oslo-sommeren bak oss, og ser fram til en høst med mye spennende på programmet. Det er vanskelig å si noe om samfunnsdebatten den siste tiden uten å snakke om Arendalsuka, det kunne virke som at de aller fleste som jobber innen politikk og påvirkning i Oslo dro sørover 13.-18. august for å delta.

I 2012 ble Arendalsuka etablert etter modellen av den svenske Almedalsuka, og den har nå slagordet «Norges største politiske møteplass – Åpent for alle». Med over 1000 arrangementer og mer enn 70 000 besøkende har arenaen vokst hvert år, og setter i stadig større grad agendaen for høstens samfunnsdebatt.

Arendalsuka har i år, som i fjor, fått mye kritikk fra vår bevegelse for sin manglende tilgjengelighet. Over halvparten av arrangørene valgte å avholde arrangementene sine på utilgjengelige steder, flere på pene veteranskip som var seilt inn for anledningen. Dette er en problemstilling vi ofte møter på, hvis et arrangement skal holdes på et stemningsfullt sted med «mye historie i veggene», så er det som oftest ekskluderende overfor personer med funksjonsnedsettelser.

Forsker Halvor Hanisch skrev kommentaren En trivelig og lovstridig uke i Arendal på khrono.no om at flere universiteter brøt loven med sine arrangementer:

«Hva sier loven om institusjonenes plikt? Likestillings- og diskrimineringsloven medfører at ulike virksomheter – herunder forskningsinstitusjoner – har «plikt til universell utforming av virksomhetens alminnelige funksjoner» (paragraf 17). Lovens Paragraf 4 gjør det klart at kravet er ufravikelig, og heller ikke kan fravikes etter avtale. Dette innebærer ikke at alle sider ved virksomheten underlegges et krav til universell utforming, men at institusjonene skal utføre sine hovedoppgaver i tråd med prinsippene for universell utforming.»

Også mediene har fått gjennomgå, bl.a. med Hans Hjellemos innlegg «Demokratiets dansegulv» ikke for alle: «Mediebåten har vært et fast innslag under Arendalsuka i flere år. (…)Det er knapt samlet større mediemakt på ett dekk. Men Mediebåten er totalt utilgjengelig for funksjonshemmede som bruker rullestol.»

Mediebåten var et av stedene som fikk besøk av Tilgjengelighetsgeriljaen, et aksjonssamarbeid mellom Norges Handikapforbunds Ungdom, Unge Funksjonshemmede, Press og Uloba. De møtte opp med sperrer og skilt som erklærte at funksjonshemmede var uønskede på mediebåten.

Og som vår egen Lars Ødegård spør: Hørte vi politikernes protester på den ekskluderende praksisen? Var det et eneste politisk parti som satte som betingelse for sitt nærvær at arrangementene under Arendalsuka faktisk skulle være åpne og tilgjengelig for alle? Nei, her får alle strykkarakter. Kjersti Løken Stavrum i Aftenposten stilte seg litt uforstående til kritikken av mediebåten, mens NRK beklaget ekskluderende praksis på sitt hovedarrangement og lovet bedring for Arendalsuka 2019. Vi kommer til å følge opp dette løftet!

Deltagelsen til Alliansen og til SIAN (Stopp Islamiseringen Av Norge) førte til mye diskusjon rundt hva som bør inkluderes i Arendalsukas program, i ytringsfrihetens navn, da det ble klart at Hans Jørgen Lysglimt, den selvutnevnte lederen til partiet Alliansen, som skulle holde tale om deres ideologi.

Arendalsuka forsvarer deltagelsen med at det hele skal være en «folkefest for demokratiet», og at det dermed må være åpent for absolutt alle. (Dette klinger selvfølgelig ironisk i våre ører, med tanke på hvor lite åpent det er for oss med funksjonsnedsettelser.)

Diskusjonen om ytringsfrihet og hvordan politiske arenaer best mulig kan bidra til et sunt og vitalt demokrati, kommer til å fortsette å rulle og gå. En ting vi kan si sikkert er dette, at vi kommer aldri til å gi oss før vi har fått en like stor mulighet til å delta som alle andre!

# Stilte med egen parole i paraden

I midten av juni gikk Stolthetsparaden av stabelen for 11. gang. NHFU deltok med egen parole.

*Tekst: Ida C. Freng*

«Bent Høies Pokkers Ansvar!» erklærte parolen som Norges Handikapforbund Ungdom bar i årets Stolthetsparade. Med bokstavene BPA uthevet i rødt var det liten tvil om hva ungdomsorganisasjonen mener om hvor ansvaret for en anstendig BPA-ordning ligger.

«Stolt, sterk og synlig» har alltid vært en viktig hovedparole i paraden, men nytt av året var at man kunne melde inn egne paroler i tillegg til de vedtatte, og mange flere organisasjoner enn før deltok: politiske partier, Himmeljegerne, Redd Barnas ungdomsorganisasjon Press, Fagforbundet for å nevne noen.

NHFUs Ida Hauge Dignes holdt en flammende appell på Universitetsplassen før paradeavgang, der hun fokuserte på hvor viktig BPA er som et likestillingsverktøy- både i samfunnet og i familien.

– Du ble som en storebror for meg. For i perioden da jeg gradvis mistet min funksjonsevne mistet jeg meg selv litt i samme slengen. Så lillebror, takk for at du tok på deg den rollen jeg ikke helt klarte fylle. Men det hadde ikke trengt å være sånn. For det å være funksjonshemmet er ikke sammenlignbart med det å være en dårligere storesøster, understreker aktivisten.

Etter paraden var det samling på Jernbanetorget, før dagen ble avsluttet med «Stolt natt». Her viste det seg snart at en kjent NHF-veteran, tidligere både generalsekretær og forbundsleder Lars Rovik Ødegård, skulle hedres. Den mangeårige forkjemperen for funksjonshemmedes rettigheter ble nemlig tildelt Stolthetsprisen!

- For en tid siden ble jeg skjelt ut og kalt en jævla aktivist, og det gjorde meg kjempeglad, sa Lars Ødegård da han mottok prisen på Stolt natt.

- Lars ser funksjonshemmedes situasjon i et menneskerettsperspektiv. Han forstår og formidler tydelig den sosiale modellen som ser funksjonshemming som samfunnsskapte barrierer, sier generalsekretær Vibeke Marøy Melstrøm i Uloba- Independent Living Norge om tildelingen.

## Tidligere prisvinnere:

* 2017: Adolf Ratzka
* 2016: Berit Vegheim
* 2015: Anita Elisabeth Bjørklund
* 2014: Empo TV
* 2013: Bente Skansgård
* 2012: Marte Wexelsen Goksøyr
* 2011: Stine Machlar
* 2010: Tove Linnea Brandvik
* 2009: Inge Husmo
* 2008: Mari Storstein

*Bildetekster:
Appellant: NHFUs Ida Hauge Dignes holdt en flammende appell på Universitetsplassen. (Foto: Karl Haakon Sævold) Leder for Rådet for personer med nedsatt funksjonsevne Ann-Marit Sæbønes og advokat og tidligere byråd Geir Lippestad var selvsagte deltakere. Parole: NHFUs parole ga klar beskjed.*

*Stolthetsparaden: Tove Linnea Brandvik og Magnhild Sørbotten var blant de mange deltakende i paraden.*

# Kontorsjefens sløyfe: Si: Ja!

*Jørgen Foss Kontorleder NHF Oslo*

I forbindelse med denne utgaven av Quarten er det 10 år siden jeg tuslet opp på Kringsjå og skulle ta fatt på min første arbeidsdag i Handikapforbundet. På disse årene har det skjedd utrolig mye, og ja- det har vært til det bedre. Mye ligger i kunsten av det å kunne si: JA.

La oss se litt på dette lille rare ordet som bygger på det tiende og første bokstaven i vårt alfabet. Dette adverbet som skal indikere enighet. Når var det sist du sa ja? En gang de aller fleste pleier å si ja, er oppe ved alteret når presten spør: Vil du ha frøken Gunn som står ved din side? Da kommer det forhåpentligvis ut et JA, dypt inne fra hjertet og kanskje er det sjela som blir med helt ut på tungespissen når a’en henger i lufta mellom kuplene i kirkerommet. Men aller Ja’er krever ikke elsk til døden skiller dere ad, men er du flink til å bruke det? Nå må vi øve:

Si det noen ganger inni deg: JA! Ja! Jaaaaaa! Ja! Nå kan du si det høyt: JA! Rop det ut, så naboen på båsen ved siden av skvetter litt til: JAAAAAAAAAAAAAAAAAAAA!

Har det klikka helt for kontorlederen nå? Å JA du! Og kommer du innom mitt kontor og sier JA, så skal jeg love deg en overraskelse. For jeg elsker ordet JA!

Det er alt for mange, både i vår organisasjon og i samfunnet generelt som har forelsket seg helt i ordet «Nei». Dette substantivet som opprinnelig kommer fra norrønt hører jeg alt for ofte. Nei, kan ikke, Nei, vil ikke, Nei orker ikke, Nei, men ellers takk. Det er egentlig veldig rart. Det er 50 prosent lenger og du må dra hele munnen med deg. Neeeeei! Fysj!

Noe av det jeg har jobbet mye med, både i staben og i NHF generelt, så er det å se hvor enkelt det er å si ja, og man får såååå mye mer igjen for et ja, enn et nei.

For folk blir glade for et ja, og mye oftere enn vi tror har vi mulighet til å si ordet, som på finsk betyr «og», og på polsk betyr det «jeg». Men i alle våre nordiske språk er vi enige om at et ja er et ja.

Men hvorfor er det så viktig å si ja? Kan ingen andre si ja i stedet? Vi må «jae» i lag, og det handler om å sette vårt samfunnsoppdrag ut i live. For gir vi rom for ja, blir det vanskeligere å få et nei tilbake. Derfor må vi alle sammen mye oftere si ja, til både oss selv og til de rundt oss, og stille oss spørsmålet, hva koster det å si ja til dette?

Det er faktisk slik at vi ofte har mye å lære av mange av NHFUerne. De sier JA. De er sultne, gira og ikke redd for å si ja. Jeg håper at dette smitter, for vi trenger JA mange flere steder i denne fantastiske organisasjonen. Vi trenger alle som vil være med å «jae», og jeg gleder meg utrolig mye til å jae oss gjennom høsten og vinteren.

Dette ble kanskje en litt rar sløyfe ja, men jeg vet at når man gir et JA, får man veldig mange JA tilbake og det trenger vi kampen vår.

La meg få avslutte med å sitere Jahn Teigen og hans bidrag i Den Norske Melodi Grand Prix finalen i 1980:

Overalt hvor mennesker møtes,
Sier alt for mange nei,
De bare snur seg bort,
Og de tør ikke åpne seg,
Derfor er det alltid deilig,
å høre noen si ja
Stopp, si JA!
Hvis det er sant som de sier,
at vi har det alt for bra,
da bør flere smile,
og vise at de glad,
Det er feigt å svare nei,
når du kan svare ja,
Så si JA

# FN-dagen for funksjonshemmede

3. desember er FNs internasjonale dag for funksjonshemmede - men hva innebærer dèt?

*Tekst: Ida C. Freng Foto: colourbox.com*

De senere årene har man også i Norge fått en større forståelse og markeringsvilje rundt 3. desember- den internasjonale FN-dagen for funksjonshemmede. Men hvor stammer dagen fra?

Dagen ble innstiftet som merkedag i 1992, elleve år etter FNs internasjonale år for funksjonshemmede i 1981. Det var markeringsåret 1981 som ble den spede oppstarten til FNs konvensjon om rettighetene til mennesker med nedsatt funksjonsevne. Konvensjonen trådte i kraft 3. mai 2008, og Norge ratifiserte den i 2013.

Men; en konvensjon alene skaper ikke likestilling- ei heller gjør en internasjonal dag. Hvordan vi bruker disse to derimot, kan gjøre vei i vellinga!

Og det er det Norges Handikapforbund ønsker å gjøre nå! I 2018 og 2019 er det satt i gang et prosjekt der vi «skal ta dagen tilbake». De senere årene er det nemlig myndighetene, i Bufdirs regi, som har tatt mye av eierskapet til denne dagen. Til VÅR dag. Det vil vi gjøre noe med- for dere vet hva vi sier: «Ingenting om oss, uten oss!» Da holder det ikke lenger å sitte i referansegruppa for andres markering av dagen!

Medlemslandene i hele FN markerer dagen på ulike måter. Noen steder dreier det seg om kampen for å bli sett som fullverdige mennesker, andre steder- som i Norge i 2016- satte vi fokus på at man skal ha nok BPA til et likestilt liv. Temaene er mange- men kampen er felles!

Når vi nå skal ta dagen tilbake, så vet vi veldig godt at Rom ikke ble bygget på en dag. Derfor ønsker vi nå å skape en start i grasrota, med litt «gjødsling» fra oss i prosjektgruppa. Forhåpentligvis husker mange av dere nyhetsbrevet som ble sendt ut i juni- men vi gjentar det viktigste her:

Målet for 2018 er å forankre dagen i egen organisasjon, og det har vi tenkt til å gjøre på flere ulike måter:

* På aksjonsfronten er det primært NHFU som vil få an svar dette året, med skole og utdanning som felles fokus landet over.
* På grasrotnivå håper vi at så mange lokallag og regioner som mulig vil arrangere noe for medlemmene sine denne dagen, det være seg alt fra lokale aksjoner til medlemsmøter eller stand på det lokale kjøpesenteret. Det viktigste er at våre medlemmer får kjennskap og eierskap til dagen som markerer våre menneskerettigheter.
* Vi ønsker også å lage et gjenkjennelig symbol for dagen, ala rosa sløyfe for brystkreft, eller den internasjonale Downsdagens «Rockesokk».

For å gjøre det enklest mulig for alle lag og medlemmer å delta, jobber vi i prosjektgruppa med å produsere et ressurshefte, der man både kan lære om FN-dagen, men også finne konkrete ideer og oppskrifter på ulike måter å markere dagen på. Førsteutgaven vil bli sendt ut tidlig i høst, men dette skal være et levende dokument, så vi håper dere vil sende oss innspill, ideer og ikke minst fortelle oss hvordan DERES lag vil delta- slik at vi kan oppdatere heftet mange, mange ganger!

Hele organisasjonen er herved utfordret til å bli med på å ta eierskap til dagen vår!

Husk: «Ingen kan gjøre alt, men alle kan gjøre noe!»

Marianne Knudsen, NHFU/prosjektgruppa

## Foreløpig har vi tenkt på:

* FN-konvensjonen for personer med nedsatt funksjonsevne (CRPD) har to jubileer i år. Det er 10 år siden konvensjonen ble gyldig, og det er 5 år siden Norge skrev under på at de vil følge konvensjonen. Vi tenker derfor at NHFU i landets ulike regioner kan invitere lokale ungdomspolitikere og representanter i ungdomsråd til «barnebursdag», der gjestene vil få påfyll av både pølser og politikk i en hyggelig ramme.
* Liknende feiringer må gjerne gjøres i ulike lokallag og regioner i NHF også!
* Vi ønsker å produsere en rekke korte filmer (30-45 sekunder lange) som vi vil spre på sosiale medier, der NHFUere forteller om hvilke barrierer de møter i skole- og utdanningssystemet- med klar beskjed om at vi ikke lenger godtar dette!
* Man kan sende inn leserinnlegg (prosjektgruppa kan være behjelpelig med både tema, formuleringer og innsending) til lokale og nasjonale medier denne dagen.
* Er man få i et lag eller kommune kan man gjennom føre et «bannerdrop».
* Kanskje kan man arrangere en debatt eller et åpent møte denne dagen?
* Som du ser er ikke lista kjempelang foreløpig- og vi trenger hjelp fra hele organisasjonen for å finne ut hvordan vi best vil og kan markere dagen i 2018.

## Utfordring:

* Hvordan vil DU markere dagen VÅR?
* Hva slags symbol kan vi lage, som vil promotere FN-dagen nasjonalt- og med tiden kanskje også internasjonalt? Kan vi lage/komme på et symbol som vi og våre alliansepartnere kan bruke for å markere at de støtter våre kampsaker?

Alle slags innspill kan sendes til prosjektleder Ida C. Freng på epost ida.freng@nhf.no

# Kommentar: Brostein til besvær

Kirkelig fellesråd i Oslo, kirkevergen, fremmer i sin høringsuttalelse til «Områderegulering for gater og byrom i sentrum – bilfritt byliv» (datert 16. august) ønske om gammel brosteinsbelegning mellom domkirken og Stortorget, et materialvalg som i praksis kan ekskludere mange.

## Fortrinnsvis brostein.

Med henvisning til historien skriver Oslo kirkelige fellesråd følgende: «Vi anbefaler et sammenhengende gatebelegg fra torget og helt fram til kirketrappen, fortrinnsvis gammel brosteinsbelegning.» I tillegg foreslår fellesrådet å «anlegge bredere trappeløp mot byens travleste gate», som er Karl Johans gate.

Gammel brosteinsbelegning og trappeløp vil kunne utgjøre en barriere for rullestolbrukere og andre personer med bevegelseshemning. Gatebelegningen vil, dersom den blir valgt, signalisere at torget og kirken, slik de framsto i 1870, er viktigere å gjenskape enn å skape et allment tilgjengelig byrom mellom torget og kirken. Fellesrådet presiserer dessverre ikke at gatebelegningen må være tilgjengelig.

«Områderegulering for gater og byrom i sentrum – bilfritt byliv» er en viktig politisk sak fordi byens områder binder sammen folk og steder. Gater og byrom deles av mennesker med ulike politiske og religiøse interesser, ulike sosioøkonomiske forhold, alder og kultur. Det er derfor av stor demokratisk viktighet at gater og byrom er tilgjengelig for alle borgerne på en likeverdig måte.

## Kunnskapsløshet.

Det vil være et uttrykk for vrang vilje å tro at Oslo kirkelige fellesråd faktisk ønsker å forhindre at bevegelseshemmede og synshemmede får tilgang til kirken. Antakelig skyldes det kunnskapsløshet at fellesrådet skriver en høringsuttalelse uten å innarbeide hensyn til likeverdig tilgjengelighet og universell utforming.

I tillegg til uttrykker høringsuttalelsen mangelfull kjennskap til nyere politikk og lovgivning. I forbindelse med hovedstadsaksjonen i 2005 ble det lagt gammel brosteinsbelegning, i Karl Johans gate. Brosteinsbelegningen ble en effektiv hindring for borgere med funksjonsnedsettelse. Siden 2005 har det skjedd viktige juridiske og politiske endringer på dette området. Diskriminerings- og tilgjengelighetsloven, som nå heter Likestillings- og diskrimineringsloven, trådte i kraft i 2009, og i 2013 ratifiserte Norge FN-konvensjon om rettighetene til personer med nedsatt funksjonsevne. Også plan- og bygningsloven, folkehelseloven og forskrift om habilitering og rehabilitering fastslår at alle samfunnsborgere skal ha mulighet til å delta i samfunnet og bruke offentlige gater, rom og steder.

Dagens politikk og lovgivning bygger på likeverd som verdi og en erkjennelse av at det er nødvendig å arbeide målrettet og strategisk for å oppnå likeverd og medborgerskap for alle byens borgere. Det er stort behov for kunnskap om hva som kan utgjøre en barriere som hindrer deltakelse og for hvem.

## Samlingssted.

Kirken er en offentlig aktør og Oslo domkirke er et viktig sted i og for byen. Ved høytidsdager og i kriser er kirken gjerne samlingssted for større fellesskap, noe vi for eksempel så i etterkant av 22. juli 2011 og kan oppleve hver jul. I tillegg er kirkene viktige kulturarenaer for kirkemusikk, konserter og andre kulturelle og religiøse arrangementer. Også gudstjenesten, som er kirkens puls, skal være åpen og tilgjengelig for alle. Oslo kirkelige fellesråd har derfor et samfunnsansvar for å motvirke diskriminering og fremme likeverd og medborgerskap.

Oslo kirkelige fellesråd er trolig ikke uenige i at likeverdig er en grunnleggende demokratisk verdi. Jeg tror heller ikke det er et uttrykkelig ønske i fellesrådet å ekskludere personer med funksjonsnedsettelse som ansatte, deltakere i gudstjenesteliv og besøkende i Oslo domkirke. Derfor håper jeg at fellesrådet bruker anledningen til å presisere at gatebelegningen ved domkirken uansett størrelse på steinen, må være likeverdig tilgjengelig for borgere med ulike funksjonsevner.

*Professor Inger Marie Lid (ph.D i samfunnsteologi), VID vitenskapelige høgskole. Kommentaren ble opprinnelig Vårt Land 28. august 2018 i spalten Tendenser og er gjengitt her med tillatelse fra forfatteren.*

# - aktuelt

## Boksuksess for Grue

Forfatter og professor Jan Grues bok «Jeg lever et liv som ligner deres» har fått strålende kritikker i avis etter avis. «Et litterært mesterverk som anbefales på det sterkeste!» skrev Marius Wulfsberg og trillet en sekser på terningen Dagbladet. «Et mesterverk om eget liv», mente Jan Askelund i Stavanger Aftenblad og Ane Farsethås i Morgenbladet uttrykte: «Jan Grues levnetsskildring går utenpå det meste av norsk selvbiografisk sakprosa. (…) Boken vil med stor sannsynlighet bli stående som en merkestein for at en ny modenhet er i ferd med å nå den selvbiografisk baserte litteraturen også i norsk sakprosa.» Boken er gitt ut av Gyldendal, og har tatt omtrent ti år å skrive, ifølge forfatteren selv. I boken setter han hvordan han har opplevd oppveksten og voksenlivet så langt, opp imot det kliniske språket og de pessimistiske fremtidsskildringene det offentlige har beskrevet han med.

## Enklere Liv konkurs

I august sprakk nyheten om at kjeden «Enklere liv», der mange har kjøpt småhjelpemidler, var konkurs. I starten av september kom imidlertid en ny vending i saken, ettersom Jotunfjell Partners, som i fjor gikk inn og overtok Moss Lufthavn Rygge, er blitt nye eiere av butikkjeden Enklere Liv, melder Nettavisen. Dette medfører at butikkene vil bli drevet som normalt fremover den nærmeste tiden, og kjøper vil tilby alle butikkansatte nytt engasjement, opplyser bostyrer Nils Holger Kofoed til avisen. De nye eierne har overtatt varelager, driftstilbehør, rettigheter til varemerke og nettbutikk. Butikken har i dag 75 filialer i kjeden her til lands. Om alle disse består er foreløpig uvisst.

## Tomt for midler

Årets pengepott for aktivitetshjelpemidler for voksne over 26 år er i ferd med å gå tom. Det betyr at alle søknader blir stilt i bero, og ingen nye vedtak fattes i 2018, melder Handikapnytt. Det var allerede i slutten av august at brukere, hjelpemiddelleverandører og fagmiljøer begynte å få meldinger om at årets pott, på 49 millioner kroner, straks er oppbrukt. – Det betyr jo at ingen voksne får nye vinteraktivitetshjelpemidler denne vinteren, fordi potten er brukt opp på sommerhjelpemidler, sier fagkonsulent Line M. Bergli ved Valnesfjord til Handikapnytt.

## Bilfritt byliv befaring

NHF Oslo fortsetter arbeidet for å sikre funksjonshemmedes tilgang til sentrum også etter implementeringen av Bilfritt byliv.

I slutten av august var NHF Oslo og en rekke andre interessegrupper, herunder transportnæringen og håndverkerrepresentanter, invitert til å gi innspill til «parkeringsfjerning og tilrettelegging for HC- og næringsparkering samt varelevering» hos Bymiljøetaten.

Hensikten med møtet var å gi mulighet for å komme med konkrete innspill til endringer av siste versjon av planen. Møtet startet med en presentasjon av siste versjon av plan for parkeringssituasjon, etter gjennomføring av bilfritt byliv 2018.

- Etter presentasjonen hadde Bymiljøetaten lagt frem store kart, der vi kunne markere med klistrelapper hvor vi mener at behovet for erstatningsplasser og nye HC-plasser er størst, forteller regionleder Magnhild Sørbotten, som deltok i møtet.

NHF Oslos representanter markerte en rekke områder der parkeringssituasjonen for funksjonshemmede per i dag er for dårlig. Dette omfattet særlig en del av områdene rundt øvre del av Karl Johan, Youngstorvet, samt områdene ved Tinghuset/øvre del av Akersgata og regjeringskvartalet.

- I tillegg påpekte vi spesielt behovet for parkering i nærheten av arenaer vi vet har grei tilgjengelighet, som Kreftforeningens Vitensenter, Sentralen og ikke minst Kulturhuset. Dette kom selvfølgelig i tillegg til at vi på generelt grunnlag krevde en dobling av antall HC-parkeringsplasser i Bilfritt bylivområdet.

Uken etter hadde Bymiljøetaten samlet innspillene fra de mange interessegruppene på møtet, og inviterte til befaring i bygatene. Her så man på mulige løsninger på ønskene som ble uttrykket i kartene fra det første møtet. NHF Oslo tok for eksempel til orde for flere plasser rundt Youngstorvet, ettersom mange av de omkringliggende HC-plassene her ligger i sidegater med helning. Representantene fra NHF Oslo påpekte i tillegg behovet for at erstatningsplasser ikke plasseres for langt unna fjernede plasser, ettersom utstedelse av HC-kort ofte betyr at innehaveren har en gangevne på maksimalt 100-150 meter. Flere utfordringer ble identifisert i løpet av befaringen. Blant annet vil det i enkelte gater bety, dersom man oppretter næringsparkering og HC-plasser, at disse gatene må gjøres om til enveiskjøring.

- Det er nå opp til Bymiljøetaten å legge den siste puslespillet, men vi i NHF Oslo har i alle fall vært krystallklare på våre krav. Det må opprettes mange flere HC-plasser som erstatning for at man ikke lenger kan benytte seg av ordinære, kommunale plasser som forsvinner. Erstatningsplasser må opprettes umiddelbart og i umiddelbar nærhet når eksisterende plasser fjernes eller flyttes, og man må ta høyde for en økning i antall som søker om HC-kort, ettersom man ikke lenger kan parkere i byen med privatbil, oppsummerer Sørbotten.

*Bildetekst;*

*På befaring: Kommunikasjonsrådgiver Ida C. Freng og interessepolitisk rådgiver Bianca Bernhoft Løkkeberg på befaring med andre interessegrupper i forbindelse med Bilfritt byliv. Kart: Regionleder Magnhild Sørbotten (t.v) og kommunikasjonsrådgiver Ida C. Freng merker av manglende HC-tilgjengelighet på kartet.*

## OsloF - vi lanserer BLOGG!

Vi utvider våre kanaler, og slår til med en helt egen blogg som skal løfte stemmene til personer med funksjonsnedsettelser og deres forbundsfeller!

Etter at NHF Oslo vedtok at vi skulle få en blogg, så har vi jobbet med et bloggkonsept som både skal tilby spennende innhold til dere som allerede kjenner til oss, og som kan nå ut til nye mennesker. 17. september lanserer vi bloggen Oslo F, en tverrorganisatorisk plattform som skal løfte stemmene til personer med funksjonsnedsettelser (oslof.no).

Bloggen skal selvfølgelig ikke erstatte Quarten, men den kan tilby mer nettbasert innhold som videoer, streamede konferanser, lenker til annet innhold vi ønsker å spre, for å nevne noe. Temaene bloggen skal ta opp kommer til å være kultur, politikk, kunst, litteratur, arkitektur, teknologi og mye mer. Hvis du ønsker å skrive en tekst til bloggen kan du sende en epost til bianca.lokkeberg@nhf.no

## Spennende seminar

I Oslo 28. august var det et spennende seminar med tittelen «Sårbarhet og marginalisering sett gjennom Judith Butlers sene forfatterskap». Seminaret foregikk på VID, høyskolen tilknyttet Diakonhjemmet. Den amerikanske forfatteren Judith Butler er mest kjent som kjønnsteoretiker, men etter århundreskiftet har Butler i økende grad arbeidet med problemstillinger knyttet til menneskeverd og sårbarhet. Hensikten med seminaret var å utforske Butler som en teoretiker på forskning som tematiserer sårbarhet og marginalisering. Hvordan kaster Butlers sene forfatterskap lys over hvordan profesjonelle bør respondere på menneskets iboende sårbarhet og politiske skapt marginalisering? Blant navnene på programmet fant vi Halvor Hanisch og Inger Marie Lid, som begge trakk inn perspektivene til personer med funksjonsnedsettelser. Tittelen på Hanisch sin presentasjon: «Forstyrrer funksjonshemning våre ideer om solidaritet? Judith Butler og brysomme måter å leve på»

# Takk for meg!

Avtroppende generalsekretær

Det er en tid for alt, og min tid er nå kommet!

Som dere sikkert har fått med dere, går jeg av som generalsekretær og avslutter mitt arbeidsforhold i Handikapforbundet nå i september. Landsmøtet i juni 2017 vedtok en ny og fantastisk fremtidsrettet strategi for forbundet fram til 2021, og jeg mente at det var formålstjenlig med en ny toppleder i administrasjonen for å samme med sentralstyret lede forbundet framover i tråd med strategiens føringer. Ny visjon og en voldsom «drive» i hele organisasjonen i forbindelse med prosessen som førte til landsmøtets vedtak fortjener også en generalsekretær som ikke sitter altfor fast i gammelt tankegods og tidligere erfaringer. Jeg bestemte meg derfor allerede i sommerferien i fjor om at min tid var over i Handikapforbundet. Jeg informerte forbundsleder og sentralstyret om min beslutning på sensommeren i fjor, men styret ville at jeg skulle lede en omstillingsprosess i administrasjonen før ansettelse av ny generalsekretær. Og jeg er blitt bønnhørt! Forbundet kunne ikke fått en mer dedikert og framtidsrettet generalsekretær enn Sunniva Ørstavik. Sunniva, som er tidligere Likestillingsombud, har ideologien og verdiene til Handikapforbundet godt innunder huden. Sunniva ser også verdien og viktigheten i organisasjonens medlemmer og tillitsvalgte, så fremtiden ser lys ut forbundet.

Jeg kommer uten tvil til å savne gode kollegaer, tillitsvalgte og medlemmer som jeg har vært så heldig å bli kjent med gjennom mine 29 år i forbundet. Jeg startet mitt virke i Handikapforbundet som organisasjonskonsulent i daværende Oslo Fylkeslag av NHF i desember 1989. Fortsatte som avdelingsleder i organisasjonsavdelingen i forbundet sentralt i 1999, ble assisterende generalsekretær etter en omorganisering i 2007, og generalsekretær fra 2012. Jeg har med andre ord fått en bred forankring i organisasjonen, og har ikke tall på alle de fantastiske medlemmene og tillitsvalgte jeg har møtt gjennom disse årene. Jeg har også vært til stede på hundrevis av årsmøter og samlinger i organisasjonen, og har alltid ment at organisasjonens viktigste ressurs er medlemmer og tillitsvalgte, som gjør en formidabel jobb for å skape et godt sosialt miljø og som står i krigen til daglig for å gjøre hverdagen bedre for funksjonshemmede. Jeg vil derfor takke hver og en av dere for et godt samarbeid gjennom disse årene, og takk for innsatsen dere gjør. Uten medlemmer og aktive tillitsvalgte hadde ikke organisasjonen oppnådd de resultatene som vi tross alt har gjort gjennom de 29 årene jeg har vært så heldig å være en del av dette fellesskapet.

Jeg føler meg jo ikke gammel, men må nok innse at jeg er gammel nok til å bli såkalt tidligpensjonist! Dette var mitt eget valg, og jeg tror nok at for min egen del var dette et godt valg, og definitivt et godt valg for organisasjonens videre utvikling.

Kommer helt sikkert til å savne både gode kollegaer og medlemmer/tillitsvalgte, men jeg fortsetter som medlem av forbundet, og kanskje vi ses en dag?

Igjen – takk for følget og takk for at jeg har hatt gleden av å bli kjent med hver og en av dere som er fantastiske ambassadører i det viktigste talerøret for handikapsaken gjennom tidene!

*Bildetekster:*

*Servitør: Grendahl har aldri vært redd for å ta i et tak der det trengs - her som servitør, trolig under et medlemsmøte.*

*Generalsekretæren hadde full kontroll under innflyttingen i nye lokaler på «Galleri Oslo».*

*Den gang da: Faksimile av «Nyansatt-intervju» med Grendahl fra tidlig nittitall.*

# Oversikt regionstyret, bydelslag, landsforeninger og rådene

## Regionstyret:

Leder: Magnhild Sørbotten tlf: 23 22 40 10 /91 61 28 75, magnhild7@gmail.com

Nestleder: Karl Haakon Sævold Tlf: 90 18 82 58, khs@live.no

#### Styremedlemmer:

Geir Werner, tlf: 92 82 06 75 oslo@alfnorge.no

Oddvar Skogsletten, tlf: 48 13 58 19, oddvar1@mailbox.as

Grete Vinje tlf: 41 68 44 16, grete.vinje@gmail.com

Marius Korsell tlf: 99 37 66 36, marius.korsell@gmail.com

Ingrid Njerve 95 83 38 25 ingrid.njerve@gmail.com

#### Varamedlemmer:

Hans Jørn Næss, tlf: 91 10 01 00, hjn@kapital.no

Snefrid Bergum tlf: 47 34 85 95, snefrid.bergum@gmail.com

Jan-Egil Wigen Aasterud tlf: 99 32 71 88, Janegil.aasterud@gmail.com

#### Regionkontorleder:

Jørgen Foss, tlf. 22 02 14 20,jorgen.foss@nhf.no

## Lokallag

NHF Alna, Leder Søren Kjendlie, tlf: 22 32 68 80/950 63 344, soren.kjendlie@uloba.no

NHF Bjerke, Leder Else Thune tlf: 22 65 74 46, elsejthune@hotmail.no

NHF Sagene, Leder Roger Holland, dekker også Grünerløkka, Gamle Oslo og St. Hanshaugen, tlf: 932 53 731, roger.holland@live.no

NHF Ullern, Leder Steinar Hammerstad, tlf: 22 50 65 13,

NHF Vestre Aker, Leder Elsa Oterhals, tlf: 22 49 25 51/988 21 716, epoterhals@gmail.com

## Bor du i en bydel du ikke finner i denne oversikten? Ta kontakt med regionkontoret på telefon 24 10 24 00, så skal vi hjelpe deg!

Norges Handikapforbund Ungdom Oslo, Leder Tamarin Varner, tlf: 99 37 66 36, tamarin.varner@gmail.com

Handikaplaget Aktiv, Leder Ole Kristian Iversen, tlf: 91 36 07 70, hl.aktiv@getmail.no

## Lokale landsforeningslag

ALF Oslo (Arbeidsmiljøskadde) Leder Geir Werner, tlf: 92 82 06 75, oslo@alfnorge.no

ALF Offshore, Leder Torbjørn Mathiassen, tlf: 91 35 60 26, torbm@online.no

HBF (Handikappede barns foreldreforening), Leder Rikke Danielsen, tlf: 90 58 51 37, rikkedani@gmail.com

LARS Øst/Oslo (ryggmargsskadde) Leder Marianne Graham Hjelmen, tlf: 92 65 26 73, marianne@hjelmen.com

LFA Oslo/Akershus (amputerte), Leder Arve Birkely, tlf: 92 26 33 44, arge@altiboxmail.no

LFN Oslo (nakkeskadde) Leder Turid Monsen, tlf: 90 5055 85, turid.monsen@getmail.no

LFPS Oslo (polio) Leder Phuoc Tan Le, tlf: 41 69 71 17, phuocoslo@hotmail.com

LFS Oslo/Akershus (slagrammede) Leder Odvar Jacobsen, tlf: 90 74 85 21, odvar.jacobsen@bama.no

LKB Oslo (kvinner med bekkenløsningsplager) Leder Evelyn Baklund, tlf: 67 07 83 37/41 25 58 81, ebaklund@yahoo.no

## Landsforeninger uten lokallag i Oslo

NASPA ved leder Geir Eriksen tlf: 99 72 43 76, naspa@nhf.no

Fotfeilforeningen ved leder Lars Tore Dystvold, tlf: 48 02 48 11, leder@fotfeilforeningen.no

AMC ved leder Hege Hundnes Klausen, tlf: 47 33 33 39, leder@amc-foreningen.no

## Rådene

Det sentrale rådet (hele byen): Bente Ingrid Arnesen, sekretær, tlf: 23 46 14 69, benteingrid.arnesen@byr.oslo.kommune.no

Alna: Biljana Lauvstad, RFF sekretær, tlf:: 23 47 90 28, biljana.lauvstad@bal.oslo.kommune.no

Bjerke: Maja Katzenmaier, sekretær, tlf: 23 43 99 83, maja.katzenmaier@bbj.oslo.kommune.no

Frogner: Marthe PreteniIsefjær, sekretær, marthe.isefjar@bfr.oslo.kommune.no

Gamle Oslo: Gyri Warme Tandberg, sekretær, tlf: 917 37 410, gyri.tandberg@bgo.oslo.kommune.no

Grorud: Anne-Grete S. Wagner, sekretær, anne-grete.wagner@bgr.oslo.kommune.no

Grünerløkka: Marita Watne, sekretær, tlf: 23 42 26 18, marita.watne@bga.oslo.kommune.no

Nordre Aker: Madeleine Nordlund, møtesekretær, tlf: 23 47 30 10, madeleine.nordlund@bna.oslo.kommune.no

Nordstrand: Rupinder Bains, møtesekretær, tlf: 982 39 483, postmottak@bns.oslo.kommune.no

Sagene: postmottak@bsa.oslo.kommune.no

St. Hanshaugen: Birgit Nordby, møtesekretær, tlf: 960 98 979, birgit.nordby@bsh.oslo.kommune.no

Stovner: Ewy Halseth, leder, tlf: 901 87 847, ewy@halseth.no

Søndre Nordstrand: Liv Marit Strand, møtesekretær, liv.marit.strand@bsn.oslo.kommune.no

Ullern: Petter Lang, rådssekretær, tlf: 952 26 347, petter.lang@bun.oslo.kommune.no

Vestre Aker: Anne Lexow, sekretær, tlf: 994 83 257, anne.lexow@bva.oslo.kommune.no

Østensjø: Else Berit Momrak, sekretær, tlf: 23 43 85 88, elseberit.momrak@bos.oslo.kommune.no

# Returadresse:

Norges Handikapforbund Oslo Folke Bernadottesvei 2 0862 Oslo